google/wiki40b huggingface dataset:
Indrek Salis

Indrek Salis (sündinud 16. novembril 1962) on eesti insener, mälumängur ja sporditegelane.
Ta on Eesti Mälumänguliidu juhatuse esimees.
Ta on olnud TV3 saate "Kes tahab saada miljonäriks?" tarkade klubis.
Johann Aronson

Johann Aronson (ka Johan Aronson; 3. mai 1879 Tarvastu vald, Viljandimaa – 1947) oli eesti advokaat.
Ta õppis Peterburi ülikooli õigusteaduskonnas 1905–1911 (lõpetas).
Ta oli koolmeister Tarvastu kihelkonnas, osales esimeses maailmasõjas, oli vandeadvokaat Narvas ja 1919–1941 Tallinnas, ka Tallinna linna juriskonsult.
Ta oli taas advokaat Saksa okupatsiooni ajal ja alates 1944 Nõukogude okupatsiooni ajal. Maeti 9. detsembril 1947 Tallinna Metsakalmistule.
Viljandi valla vapp

Vapi kirjeldus

Sinisel kilbil on hõbedane roosiõis, millel on väiksem sinine linaõis. Vapil on kuldne päis.

Põhjendus

Viljandi linna vapiroosil asetsev linaõis väljendab linna ja maapiirkonna tihedat seotust. Eesmärgiks on mõtestatud koostöö ühise tuleviku nimel.
Sinine värvus sümboliseerub seotus Viljandiga, linapõlldude seotus Mulgimaaga, tahtekindlus, vaimsus, noorus, lootus, pilvitu taevas ja positiivsus.
Kuldne värvus sümboliseerub seotus Viljandi ja Viljandimaaga, jõukus, päike laiuvad viljaväljad, keskele kokkul tulevad 4 kuldset kujundit moodustavad kaheksakanna – viide Eesti pärimuskultuuri edasikandvale tugevale kogukonnale; viis kuldset odaotsa viitavad paikkonna kuulsusrikkale muinasajale.
Valge värvus sümboliseerub seotus Viljandiga, Viljandi vapiroosi, millel sinine linaõis, väljendab ühtsust ja koostööd, valgustatus.
Kvark-gluuonplasma

Kvark-gluuonplasma (inglise keeles quark–gluon plasma) on kõrge energia füüsikas ja osakestefüüsikas aine agregaatolek, milles hadronaine läheb üle olekusse, mis sarnaneb olekuga, kus elektronid ja ioonid asuvad tavalises plasmas. Sellele eelneb glasma olek (glasma termaliseerub, see tähendab laguneb, tekitades hulgaliselt kaootiliselt liikuvaid kvarke, antikvarke ja gluuoneid, moodustades sel moel kvark-gluuonplasma).
Seega koosneb kvark-gluuonplasma kvarkidest, antikvarkidest ja gluuonitest.

Varajane universum

Oletatakse, et universumi aine oli pärast suurt pauku esimestel hetkedel (umbes 10⁻¹¹ s) kvark-gluuonplasma olekus. Samuti arvatakse, et kvark-gluuonplasma omadused põhjustasid universumi barüoniasümmeetria.
Trepimägi (tänav)

Trepimägi (ka Viljandi Trepimägi) on tänav Viljandi linnas. 
Tänav saab alguse Linnu tänava ja Johan Laidoneri platsi ristist, ristub Oru tänavaga ja lõpeb Ranna puiesteel.
Oru tänavast kuni Ranna puiesteeni on Trepimägi jalakäijate tänav, selle lõigu pikkus on umbes 160 meetrit ja kõrguste vahe umbes 32 meetrit. Jalakäijate osas vahelduvad jalgrada ning trepid. Trepil on viis osa ning sellel on kokku 158 astet.
Trepimäel asuvad Viljandi raekoda, elamu Johan Laidoneri plats 1, Nemwaltzi villa ja Sellheimi villa.

Ajalugu

Tänav rajati 19. sajandi lõpus ja 20. sajandi alguses linna ja Viljandi järve vaheliste ühendustee parandamiseks.
Üheks rajamise eeltööks oli vanalinna ümbritseva vallikraavi täitmine, milleks kasutati 1894. aasta suurtulekahju tagajärjel tekkinud rususid. Esimene trepp valmis 1906 või paaril järgneval aastal.
Trepimägi rekonstrueeriti 1991. aastal.

Huvitav teada

Viljandi Hansapäevadel viiakse läbi trepimäe jooks, kus kõik osalejad, kes ületavad Viljandimaa kunagise maavanema Helir-Valdor Seederi joostud rekordaja 40,0 sekundit, saavad kaela medali. Trepimäe jooksu pikkus on 0,15 km. Raja absoluutne rekord on 28,67 sekundit.
Mare Saare

Mare Saare (sündinud 6. jaanuaril 1955 Tallinnas) on eesti klaasikunstnik, Eesti Kunstiakadeemia klaasikunsti osakonna juhataja, Eesti Kunstnike Liidu ja Eesti Klaasikunstnike Ühenduse liige.
Ta alustas kooliteed Tallinna 46. Keskkoolis, kuid lõpetas aastal 1973 Tartu 2. Keskkooli ja aastal 1979 ERKI klaasikunsti erialal.
Dean Lewis

Dean Lewis (sündinud 21. oktoobril 1985 Sydneys) on Austraalia laulja ja laulukirjutaja. Ta on olnud aktiivne aastast 2016, kui ta sai tuntuks looga "Waves". Lewise tuntumad singlid on veel "Be alright" (2018) ja "7 minutes" (2019).
Barabinsk

Ajalugu

Asula tekkis 1893 rajatud raudtee äärde. Aastal 1917 sai Barabinsk linnaõigused.
Barabinskis on sündinud dissident Anatoli Martšenko ja ajakirjanik Peeter Kaldre.
Martin Litchfield West

Martin Litchfield West (23. september 1937 London – 13. juuli 2015) oli Suurbritannia klassikaline filoloog. Ta oli Briti Akadeemia liige (FBA), Göttingeni Teaduste Akadeemia korrespondentliige ning Academia Europaea liige. Westi on nimetatud oma generatsiooni väljapaistvaimaks ja produktiivseimaks vanakreeka keele ja kultuuri valdkonnas tegutsevaks õpetlaseks.

Töökäik

West töötas Oxfordi Ülikooli St. John's College'is (1960–1963), University College'is (1963–1974), Londoni Ülikooli Bedford College'is (hiljem Royal Holloway's, Bedford New College'is, 1974–1991) ning 1991. aastast töötanud Oxfordi Ülikooli All Souls College'is, alates 2004. aastast oli ta selle emeriitliige (Emeritus Fellow).
1996. aastal esines ta koos oma abikaasa Stephanie R. Westiga külalislektorina Tartu Ülikoolis.

Teadustöö

West avaldas palju käsitlusi vanakreeka muusika, tragöödia ja lüürika kohta, samuti Kreeka ja muistse Lähis-Ida suhete teemal, šamanismi ja varase kreeka usundi seoste, sh orfismi traditsiooni kohta.
Valjala kirikumõis

Valjala kirikumõis (saksa keeles Pastorat Wolde) oli kirikumõis Valjala kihelkonnas Saaremaal.
Ulrika Jonsson

Eva Ulrika Jonsson (sündinud 16. augustil 1967 Sollentuna vallas) on rootsi päritolu Suurbritannia telesaatejuht.
Aastal 1998 Birminghamis toimunud Eurovisiooni lauluvõistlusel oli Jonsson koos Terry Woganiga õhtujuht.
Vaabina raudteepeatus

Vaabina raudteepeatus oli raudteepeatus Võrumaal Antsla vallas Vaabina külas.

Ajalugu

Läbi Vaabina kulgeb Valga–Petseri raudteelõik, mis valmis 1889. aastal osana Riia-Pihkva-Peterburi raudteest. Avamise ajal jäi peatus Vaabina valda. Reisirongid sõitsid läbi Vaabina liinil Valga-Veski kuni 2001. aastani. Praegu kasutatakse raudteed ainult kaubaveoks.
Vaabina raudteepeatuses asus üks madal perroon ja ootepaviljon.
Vaabina raudteepeatusele eelneb Valga poolt tulles Antsla raudteejaam ja järgneb Kurenurme raudteepeatus.

Vaabina raudteejaam

1984. aastal ehitati Vaabina raudteepeatuse lähedale (ligikaudu 1,5 km Võru poole) ühe kõrvaltee ja jaamahoonega (ET post) raudteejaam. Jaama otstarve oli aga eeskätt sõjaline (ajendatult külmast sõjast) ja tegelikult ei hakanud raudteejaam terviklikult kunagi tööle. Jaam oli mõeldud sõja puhul kiireks käikuandmiseks, et tagada ešelonide kiirem läbilaskevõime. Praegu meenutab raudteejaama vaid silikaadist elektritsentralisatsioonipost raudtee põhjaküljel, mis on halvas seisukorras ja raskesti ligipääsetavas kohas.
1990. aasta Slovakkia parlamendivalimised

1990. aasta Slovakkia parlamendivalimised olid Slovakkia esimesed vabad valimised pärast sametrevolutsiooni, need toimusid 8. ja 9. juunil 1990. Sel ajal oli Slovakkia veel Tšehhoslovakkia osa. Valiti Slovaki Rahvusnõukogu. Samal ajal toimusid valimised Tšehhoslovakkia Föderaalkogusse. 
Samas oli mõlemal riigi osapoolel lisaks ühisele kahekojalisele esinduskogule veel omaette parlament, ka parteisüsteemid olid kummaski riigis vägagi erinevad.

Valimissüsteem

Valimissüsteem oli proportsionaalne – 150 kohta jagati neljas ringkonnas, künniseks üleriigiline 5% (2–3 partei koalitsioonile 7%, enamate liidule 10%). Jagajaks ringkonna mandaatide hulk pluss üks, jagamata mandaadid üleriigilisse kompensatsiooniringi.

Valimiste korraldus

Valimised toimusid 5660 valimisjaoskonnas.
Yingjingi maakond

Yingjingi maakond (荥经县; Yingjing Xian (Yíngjīng Xiàn)) on 3. järgu haldusüksus (maakond) Hiinas Sichuani provintsis ringkonna õigustega linnas Ya'an Shi. Geograafilised koordinaadid on 29° 48' N, 102° 37' E.
Kõrgus merepinnast on umbes 1600 m.
Pindala on 1781 km², elanike arv 140 000 (1999. aastal 131 762).
Keskus on Yandao suurvald, kus asub Yandao asula.
Yandao chengzhi (严道城址) Hani dünastia ajast ja Kaishani templi peahall (Kaishan si zhengdian; 开善寺正殿) on 2006. aastast Hiina riiklike ajaloo- ja kultuurimälestiste nimistus.
Sihtnumber on 625200.
Kadri Hunt

Kadri Hunt (sündinud 15. novembril 1964 Tallinnas) on eesti laulja (alt) ja muusikaõpetaja.
Ta lõpetas aastal 1987 Tallinna Riikliku Konservatooriumi koorijuhtimise erialal (Ants Üleoja klassis) ja aastal 2004 magistriõppe (Toomas Kapteini ja Jaan-Eik Tulve klassis). Ta on täiendanud ennast aastal 1996 Münchenis vanamuusika alal ja aastal 2001 Prantsusmaal gregooriuse laulu kursustel.
Ta töötas aastatel 1988–1990 Nõmme Lastemuusikakoolis ja aastast 1989 Vanalinna Hariduskolleegiumis, olnud aastast 1995 Püha Miikaeli Poistekoori direktor.

Isiklikku

Ta on olnud abielus muusikapedagoogi, pianisti ja kontsertmeistri Siim Polliga (1965–2014), nende lapsed on pianist Mihkel Poll ja viiuldaja Mari Poll. Tema isa on koorijuht ja muusikapedagoog Märt Hunt.
Mogiljovi kubermang

Ajalugu

Kubermang moodustati 1773. aastal esimese Poola jagamise tulemusel Venemaaga liidetud aladest. See koosnes esialgu neljast provintsist (Mogiljov, Mstislavl, Orša ja Rogatšov). Pärast provintside kaotamist 1775. aastal koosnes jagunes see halduslikult 12 maakonnaks. 1778. aastal nimetati kubermang ümber asehaldurkonnaks. Asehalduskorra kaotamise järel kuulus see 1802. aastani koos Polotskiga Valgevene kubermangu koosseisu. Viimane jagati 1802. aastal kaheks ja Mogiljovist sai taas omaette kubermang. Selline korraldus jäi kehtima tsaaririigi lõpuni. 1917−1918 oli kubermang osa Lääne oblastist ja kuulus seejärel Lääne Kommuuni. 1919. aasta jaanuaris läks see Valgevene NSV koosseisu, juba veebruaris aga Vene SFNV koosseisu. Kubermang kaotati 1919. aasta juulis, mil selle alad jagati Gomeli, Smolenski ja Vitebski kubermangu vahel.
Tänapäeval on suurem osa kubermangu alast Valgevene riigi territoorium, osad alad aga jäävad Venemaa Smolenski ja Brjanski oblastisse.
Kullipank

Kullipank on Vaika saarte hulka kuuluv 0,11 hektari suurune saar Saare maakonnas Vilsandi rahvuspargis Vilsandist läänes ja 300 meetrit Keskmisest Vaikast edelas.
Saare koordinaadid on 58° 22′ 40″ N, 21° 48′ 25″ E.
Saar on kivise pinnamoega. Tormilained käivad Kullipangast üle.
Prefiksipuu

Prefiksipuu (inglise keeles trie) on informaatikas andmestruktuur, mis viib vastavusse võtmed ja väärtused. Prefiksipuusse salvestatakse andmed puu kujul nii, et ühe tipu kõigil alluvatel on ühine eesliide ehk prefiks.
Prefiksipuud kasutatakse näiteks sõnalõpetuses, kuna sõna esimeste tähtede järgi on sellest lihtne üles leida kõiki võimalikke sõnu, mis võivad järgneda.
André-Frank Zambo Anguissa

André-Frank Zambo Anguissa (sündinud 16. novembril 1995 Yaoundés) on Kameruni jalgpallur, kes mängib poolkaitsjana Hispaania kõrgliiga klubis Villarreal ja Kameruni jalgpallikoondises.
2014. aastal suundus ta Kameruni klubist Coton Sport Prantsusmaale Stade de Reimsi. Aasta hiljem sõlmis ta oma esimese profilepingu, kui liitus Marseille' Olympique'iga. Debüüdi klubi põhimeeskonnas tegi ta 17. septembril 2015 UEFA Euroopa Liiga mängus FC Groningeni vastu. 2018. aastal jõudis ta Marseille' Olympique'iga UEFA Euroopa Liiga finaali, kus kaotati Hispaania klubile Madridi Atlético.
2018. aasta augustis liitus ta Inglismaa kõrgliiga klubiga Fulham. 2019. aasta juulis suundus ta laenule Villarreali.
Debüüdi Kameruni jalgpallikoondises tegi Zambo Anguissa 24. märtsil 2017 sõprusmängus Tuneesia vastu. Koondisekarjääri esimese värava lõi ta 2017. aasta FIFA konföderatsioonide karikaturniiri teises alagrupimängus Austraalia vastu. 2019. aastal valiti ta Kameruni koondisse Aafrika rahvaste karikavõistlustele.
Trine Hattestad

Elsa Katrine ”Trine” Solberg-Hattestad, tuntakse nimega Trine Hattestad, (sündinud 18. aprillil 1966 Lørenskogis) on Norra endine kergejõustiklane (odaviskaja). Olümpiavõitja (2000) ja kahekordne maailmameister (1993 ja 1997).
Juuniorina tegi Hattestad rahvusvahelise debüüdi noorte EM-võistlustel 1981. aastal, kus ta sai viienda koha. Aasta hiljem osales ta täiskasvanute EM-il, kuid lõplik läbimurre maailma tippu toimus 1990. aastate alguses. 1993. aasta maailmameistrivõistlustel Stuttgardis tuli ta maailmameistriks. Aasta hiljem Helsingis toimunud 1994. aasta EM-il tuli ta Euroopa meistriks. 1996. aasta suveolümpiamängudel Atlantas võitis ta pronksmedali ja 1997. aasta MM-il Ateenas tuli ta teist korda maailmameistriks. 1999. aasta MM-il Sevillas sai ta pronksmedali ja 2000. aasta OM-il Sydneys tuli ta olümpiavõitjaks.
Karjääri jooksul püstitas Hattestad kolm maailmarekordit, mis siiski ametlikku kinnitust ei leidnud. Noorena oli ta heal tasemel väravpallur ja mängis Norra teises liigas.

Isiklikku

Solberg-Hattestad on abielus Anders Hattestadiga, neil on kaks last: Joachim (1990) ja Robin (1995).
Caabi El-Yachroutu Mohamed

Caabi El-Yachroutu Mohamed (ka: Caabi El Yachroutou Mohamed, Caabi Elyachroutou Mohamed, Mohamed Caabi el-Yachroutou, Mohamed Caabi El Yachroutu, Elyachroutou Mohamed Caabi, Caabi El-Yachroutou, Mohamed Caambi el-Yachourtu, Caambi el-Yachourtu; sündinud umbes 1948) on Komooride poliitik.
Ta oli 29. aprillist 1995 27. märtsini 1996 Komooride peaminister ja 5. oktoobrist 1995 26. jaanuarini 1996 Komooride presidendi kohusetäitja.
Ta oli Komooride asepresident juunist 2002 27. veebruarini 2006, mil ta astus tagasi, et osaleda presidendivalimistel. Ta langes välja valimiste eelvoorus 16. aprillil.
Tal öeldakse olevat tihedad sidemed endise emamaa Prantsusmaaga ning välismaa rahadoonoritega.
Arvprogrammjuhtimine

Arvprogrammjuhtimise olemus

Tänapäeval kasutatakse arvprogrammjuhtimist masinaehituses ja metallitööstuses väga laialdaselt. Esimesed arvprogrammjuhtimisega algelised seadmed loodi 1950. aastatel lennukitööstuses. Need olid kohmakad ja arvutiprogrammid vajasid mahukat matemaatilist ettevalmistust. Tänapäeval toodetakse mitmesuguseid eriotstarbelisi arvprogrammjuhtimisega tööpinke. Pingitootjad on välja arendanud APJ-pinkidele moodultehnika, mis võimaldab koostada eri otstarbega ja erinevate detailide töötlemiseks ette nähtud tööpinke. Tänapäeval on selliste pinkide märksõnadeks tootlikkus, paindlikkus ja kvaliteet. Kuid areng jätkub. Uued kiiremad protsessorid, täpsemad andurid ja muundurid võimaldavad infot üha kiiremini töödelda. Juba praegu on võimalik pingi mälus salvestada palju erinevaid programme ja detailide jooniseid.

Abifunktsioonid

Abifunktsioonid juhtprogrammi lauses annavad käske pingi ajamitele, võimaldades automatiseerida operaatori käsitsitööd. Olenevalt pingi kasutusalast on abifunktsioonid rühmitatud klassidesse vastavalt DIN 66 025-2: 1988–09.

Treimise koordinaadistik

Treimine toimub 2D koordinaadistikus. Pikiettenihkeks on Z- telg ja ristiettenihkeks on X- telg. Spetsiaalsed APJ treipingi konstruktsioonid näevad ette detaili töötlemist mitmes erinevas koordinaadistikus.

Püsitsükkel

Püsitsükkel kujutab endast mittemuudetavat väikest programmi. Püsitsüklid võimaldavad programmeerida sageli korduvaid operatsioone ühe ettevalmistava funktsiooni kasutamisel ühes või kahes lauses. Erinevad pingitootjad kasutavad püsitsüklite kirjeldamiseks erinevaid ettevalmistavaid funktsioone. Ka erinevad juhtsüsteemid kasutavad sama tsükli väljakutsumiseks erinevaid ettevalmistava funktsiooni tähistusi.
Eduardo Salvio

Eduardo Antonio Salvio (sündinud 13. juulil 1990 Avellanedas) on Argentina jalgpallur, kes mängib parema äärepoolkaitsjana Argentina kõrgliiga klubis Boca Juniors ja Argentina jalgpallikoondises.
Ta alustas klubikarjääri kodumaal Club Atlético Lanúses, mille noortesüsteemiga liitus juba 1994. aastal. Klubi põhimeeskonnas debüteeris ta hooajal 2008–09.
2010. aasta jaanuaris liitus ta Hispaania kõrgliiga klubiga Madridi Atlético. Hooaegadel 2009–10 ja 2011–12 tuli ta klubiga UEFA Euroopa Liiga võitjaks. Hooajal 2010–11 suundus ta laenule Portugali kõrgliiga klubisse Lissaboni Benfica, kellega sõlmis 2012. aasta juulis püsiva lepingu. Benficaga tuli ta viis korda Portugali meistriks, võitis kaks Portugali karikat, neli liigakarikat ja kolm superkarikat.
2019. aasta juulis naasis Salvio Argentinasse, liitudes Boca Juniorsiga.
Debüüdi Argentina jalgpallikoondises tegi Salvio 20. mail 2009 sõprusmängus Panama vastu. Ta kuulus Argentina koondisse 2018. aasta maailmameistrivõistlustel.
Külgvaatesonar

Külgvaatesonar on sonarite hulka kuuluv aktiivne sonarisüsteem, mida kasutatakse merepõhjast pildi loomiseks.

Tööpõhimõte

Külgvaatesonarid paigaldatakse laevade poolt merepõhja lähedal järelveetavale allveesõidukeile. Külgvaatesonar edastab suunatult väikestesse ruuminurkadesse, kuni horisontaalsuuna lähedaste nurkadeni heliimpulsse. Heliimpulsside peegelduste aja määramise abil koostatakse pilt merepõhja ebakorrapäradest, temal olevatest objektidest ja struktuuri muutustest.

Kasutusalad

Külgvaatesonareid kasutatakse meregeoloogias, mereloomade elupaikade kaardistamiseks, meremiinide, laevavrakkide või mistahes merepõhjas olevate objektide otsimiseks. Eesti mereväel on külgvaatesonar näiteks miinijahtijal EML Ugandi ja Veeteede ametil on sama tüüpi sonar hüdrograafialaeval Jakob Prei.
Antananarivo

Loodus

Antananarivo asub 1200–1435 m kõrgusel merepinnast. Linn on rajatud umbes 4 km pikkuse põhja–lõunasuunalise kaljuse mäeharja tipule ja nõlvadele. Ümbritsevatest riisipõldudest on see umbes 200 m võrra kõrgemal.

Religioon

Linn on katoliku kiriku Antananarivo peapiiskopkonna keskus.

Liiklus

Linn asub Madagaskari tähtsaimast sadamalinnast Toamasinast 215 km lääneedelas ning tal on sellega raudteeühendus.
Linna teenindab rahvusvaheline Ivato lennujaam.

Majandus

Linnas on muu hulgas toiduainetetööstuse ettevõtted, sigaretivabrikud ja tekstiiliettevõtted.

Haridus

Antananarivos on Madagaskari Ülikooli linnak, Antananarivo Ülikool ja Ambatobe Maakolledž.

Teadus

Linnas on ka teadusinstituute.

Ajalugu

Erinevalt enamiku Lõuna-Aafrika riikide pealinnadest oli Antananarivo suur linn juba enne koloniaalajastut.
Linna rajas umbes 1625 kuningas Andrianjaka. Linna nimi ('tuhande linn') tuleb seda valvama määratud sõdurite arvust. Aastaid oli see merinade valitsejate keskne küla, mis sai tähtsaks, kui need valitsejad said enda võimu alla suurema osa Madagaskarist ning Antananarivost sai 80 000 elanikuga linn. Aastal 1793 või 1794 sai see Merina kuningate pealinnaks. Kuningas Radama I vallutused tegid Antananarivost peaaegu kogu Madagaskari pealinna.
Prantsuse väed hõivasid linna 1895 ning ta sai Madagaskari protektoraadi osaks. Sel ajal oli linnas umbes 100 000 elanikku.
Pärast Madagaskari iseseisvumist 1960 hakkas linn kiiremini kasvama. 20. sajandi lõpuks jõudis elanike arv 1,4 miljonini.

Arhitektuur

Kuni 1869. aastani olid kõik ehitised linna sees puidust või loast, kuid juba siis oli seal mitu suurt lossi, millest suurim oli 37 m kõrgune. Need kõrguvad mäeharja keskosas. Suurim loss oma kõrge katuse ja tornidega on igalt poolt kõige silmapaistvam. 1839. aastal puidust ehitatud kuninganna lossile ehitati ümber nelja torniga kiviehitis. Ülalinnas on ka kuningate kalmistud.
Kui hooneid hakati ehitama kivist, ehitati kogu linn ümber. Nüüd on seal palju euroopalikke ehitisi, sealhulgas kuningalossid, endised peaministri ja aadlike majad, Prantsuse koloniaalvõimu peakorter, anglikaani ja katoliku katedraal ning muid kirikuid.
Kui elanike arv 1950. aastaks kasvas 175 000-ni, ehitati linn ümber. Rajati tänavad ning laiad trepid kohtadesse, mis olid tänavate jaoks liiga järsud. Linna keskel paiknevasse Andohalosse rajati jalakäijate teed, terrassid ja jõesängid ning istutati puud. Vett, mida enne saadi allikatest mäejalamil, hakati saama linna lõunast ja läänest piiravast Ikopa jõest.
Linna valvab kaks forti, mis on rajatud küngastele idas ja edelas. Koos anglikaani ja katoliku kirikuga on linnas ja eeslinnades umbes viiskümmend kirikut, samuti mošee.
Antananarivost põhjas on Ambohimanga, 18. sajandi alguses rajatud Merina kuningate püha linn, mis kuulub UNESCO maailmapärandi nimistusse.
Seitsmenda Päeva Adventistide Jõhvi kogudus

Seitsmenda Päeva Adventistide Jõhvi kogudus on adventkogudus Jõhvis.
Alates 2012. aastast kasutab kogudus Jõhvi adventkirikut.
Eve Oja

Eve Oja (neiuna Eve Martin; 10. oktoober 1948 – 27. jaanuar 2019) oli eesti matemaatik, Eesti Teaduste Akadeemia akadeemik.
Ta lõpetas aastal 1967 hõbemedaliga Tallinna 1. Keskkooli. Aastal 1972 lõpetas ta kiitusega Tartu Riikliku Ülikooli matemaatikateaduskonna ning kaitses aastal 1975 füüsika-matemaatikakandidaadi kraadi.
Ta töötas aastatel 1975–1991 Tartu Riikliku Ülikooli matemaatikateaduskonnas matemaatilise analüüsi kateedris assistendi, vanemõpetaja ja dotsendina. Aastatel 1977–1978 töötas ta Mali Vabariigi Rahvuslikus Inseneride Koolis. Aastast 1992 oli ta Tartu Ülikooli matemaatika-informaatikateaduskonna funktsionaalanalüüsi professor.

Isiklikku

Tema abikaasa Peeter Oja on arvutusmeetodite dotsent Tartu Ülikoolis.
Kihlevere raamatukogu

Kihlevere raamatukogu on raamatukogu Lääne-Viru maakonnas Kadrina vallas Kihlevere külas. Raamatukogu juhataja on Eha Tingas.
Bartholomäus Hoeneke

Bartholomäus Hoeneke (harvem kirjutatud ka Bartholomeus Hoeneke) oli 14. sajandil elanud preester ja Liivimaa noorema riimkroonika autor.
Hoeneket nimetab Johann Renner oma 16. sajandil kirjutatud Liivimaa kroonikas, kus teda kirjeldatakse preestri ja ühe kroonika, mida hiljem hakati kutsuma Liivimaa nooremaks riimkroonikaks, autorina. Konstantin Höhlbaumi arvates oli Hoeneke Järva foogti juures teeniv ordupreester, kes kirjutas oma alamsaksakeelse kroonika eesmärgiga jätkata Liivimaa vanema riimkroonika autori tööd. Mitmed teised (sh Sulev Vahtre) peavad teda aga kolme järjestikuse 14. sajandi Liivi ordumeistri (Eberhard von Monheim, Burchard von Dreileben, Goswin von Herike) kaplaniks. Anti Selart aga rõhutab, et riimkroonika autori kohta esitatud arvamused on siiski vaid oletused. Kui Hoeneke oli pikaaegne ordumeistrite kaplan, siis võiks Selarti arvates oodata tema nime esinemist ka mõnel kaasaegsel dokumendil. Hiljuti avastatud tekstikatked, mida mõned autorid peavad noorema riimkroonika fragmentideks, näitavad, et selle tekst võis olla kirjutatud mitte alamsaksa, vaid idapoolses kesksaksa keeles.